stanford-oval/wikipedia huggingface dataset:
ה.ו.ל. פונג'ה
ביוגרפיה > הארה

פונג'ה חש שהוא לא יכול עוד לגרום לעצמו לחשוב על אלוהים, דרך ג'אפה או כל תרגולת אחרת. הוא פנה לראמנה בבקשת עזרה, ונענה שמה שהוא חווה אינו מהווה בעיה; שכל התרגולות הללו סייעו לו להגיע לרגע הזה, וכעת סיימו את תפקידן. פונג'ה מספר:
באותו הרגע הוא [רמאנה] הביט בי במבט חדור. הרגשתי שכל הגוף והנפש שלי נשטפים בגלי טהרה. הם נטהרו ע"י מבטו הדומם. חשתי כיצד הוא מביט במכוון אל תוך ליבי. תחת מבטו המהפנט הרגשתי כאילו כל אטום בגופי עובר טיהור, כאילו גוף חדש נוצר עבורי. טרנספורמציה הייתה בהתהוות: הגוף הישן מת, אטום אחר אטום, וגוף חדש נוצר במקומו. אז, לפתע, הבנתי. ידעתי שהאיש שעמד מולי היה במציאות מה שהייתי תמיד. ההכרה של המודעות אל העצמי נחתה עלי לפתע.
פונג'ה זיהה את מצבו ההכרתי החדש, כאותו מצב שהוא חווה בגיל 8, אך הפעם היה זה מצב קבוע.
ביוגרפיה > חייו כמורה רוחני

לאחר ההארה נשאר פונג'ה בדרום הודו עד 1947, אז במהלך חלוקת הודו, חזר בהנחייתו של רמאנה לביתו הישן בפנג'אב (אז בפקיסטן המתהווה) על מנת להביא את משפחתו למקום מבטחים בלאקנאו, הודו.
במהלך השנים לאחר מכן עבד פונג'ה על מנת לפרנס את משפחתו, וכן פגש מחפשים רוחניים וערך סאטסאנגס. לאחר מותו של ראמנה בשנת 1950 החל לעבוד בתחום הכרייה בדרום הודו. בשנת 1953 פגש בהנרי לה סאוקס (הידוע גם בכינוי סוואמי אבהישיקטאנאנדה) שכתב ספרים רבים אודות הנצרות והאדואיטה ודנטה (זרם מרכזי בפילוסופיה ההינדית) ונוצרה ידידות בין השניים.
בשנת 1960 נשא לאישה את תלמידתו הבלגית גנגה מירה והקים איתה משפחה. בשנת 1966 פרש לגמלאות, והחל לבלות זמן רב באזור הרי ההימליה. כן ערך מסעות לאירופה ולצפון אמריקה.
בשנותיו המאוחרות התיישב בלקנאו והחל לקבל מבקרים מכל רחבי העולם. לאחר מותו של אושו בשנת 1990 הצטרפו אל פונג'ה רבים מחסידיו. מתלמידיו המוכרים: מוג'י, גאנגאג'י, ארג'ונה ארדאג, קטרינה אינגרם, מאדאוקרג'י, ואנדרו כהן. דויד גודמן עבר להתגורר בלוקנאו בשנת 1992, ונשאר שם עד 1997, תוך שהוא משמש כביוגרף של פונג'ה. במהלך השנים פרסם מספר ספרים אודות חייו.
פונג'ה נפטר ב-6 בספטמבר 1997.
משנתו הרוחנית > התהליך הרוחני

פונג'ה משרטט, באמצעות אירועים מחייו האישיים, את המתווה הכללי של ההארה הרוחנית:
חייבת להיות תשוקה לאלוהים, אהבת האל, או רצון לשחרור. בלעדי אלה, התהליך אינו אפשרי.
התשוקה לאל או להארה היא כמו להבה פנימית. האדם חייב קודם להצית אותה ואז לחזקה עד שהלהבה הופכת לכה חזקה, שהיא שורפת את כל מאוויו ורצונותיו האחרים של האדם.
אם הלהבה הפנימית הזו דולקת מספיק זמן, בעוצמה חזקה מספיק, היא תשרוף גם את התשוקה לאל או להבנה העצמית.
נוכחתו של המורה הרוחני היא המרכיב האחרון.
כשמבטו של רמאנה פגש את שכלי (Mind), הנקי מוואסנה, העצמי יצא מתוכי והשמיד את שכלי (Mind), כך שהוא לא יכל לחיות ולפעול עוד מרגע זה. רק העצמי נותר.
משנתו הרוחנית > חקירה עצמית

משנתו של פונג'ה, בדומה לזו של רמאנה, הייתה שהעצמי כבר מואר וחופשי. מטרתה של החקירה העצמית היא לחקור את מיקום ומהות העצמי של האדם.
משנתו הרוחנית > שחרור (הארה)

פונג'ה מדגיש שהבנת העצמי משחררת מהכבודה הקארמית ומלידה מחדש. הטנדנציות של האדם (שנובעת מן הקארמה שצבר) נשארות גם לאחר ההארה, אבל האדם המואר לא מזדהה איתן יותר, ולכן אינו ממשיך לצבור עוד קארמה.
לטענת אנדרו כהן, פונג'ה טען שאין קשר בין הבנת העצמי (הארה) ומעשי האדם בעולם הגשמי, והוא לא האמין שאפשר להתעלות על האגו באופן מוחלט. האידיאל האתי מבוסס על הבנה דואליסטית של העולם, שבה שקיים מושג של אינדיבידואל שמקבל החלטה ופועל, ולכן לא שייך לדון באתיקה לאחר ההארה הלא-דואלית.
לשיטתו של פונג'ה, המטרה היא הבנת העצמי; המציאות היחסית היא אשליה, ולכן אינה רלוונטית.
ביקורת

לטענת מבקריו, אחראי פונג'ה, עקב משנתו הרוחנית, ל-"תרבות ההארה ברגע" ול- "מגפת הגורואים במערב". זאת בעקבות מספר רב של מערביים שחוו הארה בנוכחות פונג'ה, ובעקבות כך שימשו כנושאי מסריו במדינות המערב (לדוגמה אנדרו כהן). פונג'ה עצמו העביר ביקורת על אחדים מתלמידיו, שהחלו על דעת עצמם להעביר שיעורים (סאטסאנג) במדינות המוצא שלהם. זאת למרות שנתבקשו על ידו להפיץ במערב את המסר שקיים שחרור מסבל, ותו לא.
כמו כן, על אף שרבים מתלמידיו טוענים שחוו הארה בנוכחותו, דבר זה מוטל בספק, שכן פונג'ה עצמו טוען בביוגרפיה שלו כי בחייו פגש רק שלושה אנשים, שהיו מוארים לחלוטין.
ראו גם

הינדואיזם
אנדרו כהן
מוג'י
ראמנה מהארשי
לקריאה נוספת

de Jager, Poonja (2000), The Truth Is, Weiser Books
Caplan, Mariana (2009), Eyes Wide Open: Cultivating Discernment on the Spiritual Path, Sounds True
Jacobs, Alan (2004), Advaita and Western Neo-Advaita. In: The Mountain Path Journal, autumn 2004, pages 81-88, Ramanasramam
Gleig, Ann (2013), "From Being to Becoming, Transforming to Transcending. Andrew Cohen and the Evolution of Enlightenment", in Gleig, Ann;
Williamson, Lola, Homegrown Gurus: From Hinduism in America to American Hinduism, SUNY Press
Godman, David (1998), Nothing Ever Happened, Volume One
הערות שוליים

↑  המרכז הישראלי לנפגעי כתות (חל"צ) - אנדרו כהן, באתר www.infokatot.com (ארכיון)
| --- | --- |
בקרת זהויות :  NLI: 987007281388105171  BIBSYS: 1634286304923  BNE: XX4683598  BnF: cb13092700v (data)  GND: 119151316  ISNI: 0000 0001 1838 854X  LCCN: n94020275  NDL: 01104777  NKC: jn19990210514  NLK: KAC200205860  NTA: 126615357  RERO: 02-A005910439  SUDOC: 074315536  VIAF: 64142128   WorldCat (עם VIAF): 64142128
לוי יצחק מברדיצ'ב

| --- | --- |

 לידה:  1740 ה'ת"ק הוסאקוב 
 פטירה:  5 באוקטובר 1809 (בגיל 69 בערך) כ"ה בתשרי ה'תק"ע ברדיצ'ב, האימפריה הרוסית 
 כינוי:  סנגורם של ישראל
 מקום קבורה:  ברדיצ'ב 
 מדינה:  האימפריה הרוסית 
 תקופת הפעילות:  ? – 5 באוקטובר 1809 
 רבותיו:  דב בער ממזריטש, יחיאל מיכל מזלוטשוב 
 תלמידיו:  אברהם דוד מבוטשאטש, ישראל הופשטיין מקוז'ניץ, אברהם דב מאבריטש 
 חיבוריו:  קדושת לוי
 
 חתימה:   
 
קבר רבי לוי יצחק בברדיצ'ב
רבי לוי יצחק מברדיצ'ב (ה'ת"ק, 1740 – כ"ה בתשרי ה'תק"ע, 5 באוקטובר 1809) מגדולי האדמו"רים החסידיים, מחבר הספר קדושת לוי. ידוע בכינויו "סנגורם של ישראל" שניתן לו בזכות אהבת ישראל העצומה שלו.
תולדות חייו

רבי לוי יצחק נולד בשנת 1740 לרבי מאיר (שהיה אב"ד זמושץ') ושרה סאשה בהוסאקוב. היה ידוע בצעירותו בכינוי "העילוי מירוסלב". נישא לפערל, בתו של הרב ישראל פרץ מלברטוב (נכדו של רבי יצחק מאיר תאומים-פרנקל, ראב"ד ז'ולקווה, בנו של רבי יונה תאומים-פרנקל) וכשנפטרה הייתה בת יותר ממאה שנה. אחר חתונתו נסע למגיד ממעזריטש אצלו למד כמה שנים.
בשנים 1761–1765 כיהן כרב בריצ'וואל (פו'), מ-1765 רב בז'לחוב. ב-1776 עבר לפינסק, שם כיהן כרב וראש ישיבה. בשנת 1785 הודח ממשרתו בפינסק, עקב חתימת ראשי הקהל על החרם נגד החסידים, ועבר לעיר ברדיצ'ב שבאוקראינה, שם ייסד קהילה חסידית וכיהן כרבה עד יום פטירתו.
ר' לוי יצחק היה ידוע בגדלותו בתורה, הן בנגלה, והן בנסתר והוא עמד בראש ישיבה שבה נלמדה תורת הנגלה בנוסף לכך היה ידוע בצדקתו, קדושתו והתלהבותו הגדולה בעבודת ה' עד כדי כך שרבי נחמן מברסלב אמר שכאשר רבי לוי יצחק אומר "הבורא" נתזים רשפי אש ממצחו. אלפים ורבבות היו נוסעים אליו בשביל לראות את עבודת ה' המיוחדת שלו ובגין מופתיו ונפלאותיו. אך יותר מכל היה ידוע בתואר "סניגורן של ישראל" בגלל אהבת ישראל שלו ודרכו המיוחדת ללמד זכות על כל יהודי ולסנגר עליו לפני הקב"ה. מיוחסת לו תחינה מפורסמת למוצאי שבת שפותחת במילים "גאט פון אברהם", אך היא קדומה בהרבה לזמנו ואולי מדובר בגרסה שלו לתחינה המקורית.
נפטר בכ"ה בתשרי ה'תק"ע. מקום קבורתו בעיר ברדיצ'ב מושך אליו מתפללים ותיירים רבים. בשנת 2018 התפתח דיון אודות מיקום קברו המדויק, בכ"ה בסיון תש"ף, 17 ביוני 2020, שליח חב"ד ורב העיר ברדיטשוב הרב משה שמואל טהלער, חשף בעקבות עבודות תשתית באוהל הקבר את מצבתו ומצבות בניו המקוריות לאחר שהייתה מכוסה בשכבת בטון שנבנתה לפני מלחמת העולם השנייה כדי למנוע את חילול הקבר.
הנצחה

בשנת 2013 הוקמה באוניברסיטת בר-אילן הקתדרה לחקר החסידות על-שם ר' לוי יצחק מברדיטשב.
בשנת 2017 הוציאה הקתדרה לאור את הספר 'רבי לוי יצחק מברדיטשב: היסטוריה, הגות, ספרות וניגון בעריכת צבי מרק ורועי הורן, ובו שנים עשר מאמרים המוקדשים להיבטים שונים הקשורים לרבי לוי יצחק מברדיטשב. לספר מצורף תקליטור ובו ניגונים המיוחסים לר' לוי יצחק מברדיטשב בביצועים מקוריים שהוקלטו לפני כמאה שנים שחלקם התגלו רק לאחרונה בארכיונים במזרח אירופה בצד ביצועים חדשים ברוח הזמן. עם הכותבים נמנים בכירי החוקרים, ההוגים ואנשי הרוח, אשר יחדיו משלימים את אחד הפרקים החשובים בתולדות החסידות והמחשבה היהודית.
מתלמידיו

רבי ישראל מקוז'ניץ
רבי אברהם אלחנן מפלאנטש.
רבי אהרון מז'יטומיר מחבר הספר תולדות אהרן – דרושים על התורה בדרך פרד"ס.
רבי נפתלי צבי מרופשיץ
רבי משה צבי מסאווראן
רבי אברהם מרדכי מפינטשוב (חותנו של רבי יצחק אייזיק מקומארנא).
רבי יוסף מנעמרוב
רבי אברהם דב מאבריטש
רבי אברהם דוד מבוטשאטש
רבי נתן מברסלב
צאצאיו

בנו רבי ישראל דרברמדיקר מפיקוב (תקכ"ג-כ"ג באלול תקע"ח). מחבר ספר "תולדות יצחק בן לוי".
בנו רבי שמואל שמעלקא (חתן רבי ישראל דב בער בן רבי זאב וואלף מז'יטומיר מחבר הספר "אור המאיר" וחתן רבי חיים מקראסנע תלמיד הבעש"ט)
חתנו רבי משה מטריאנוב.
בנו רבי משה יהושע מפיקוב.
חתנו רבי לייבוש מפרוסקורוב.
בנו רבי ישעיה.
בנו רבי דב.
חתנו רבי שמאי, היה רבה של מז'יבוז' (ונכדם של רבי ברוך ממז'יבוז' ורבי מרדכי מצ'רנוביל).
בנו רבי מאיר דרברמדיקר (-תקמ"ו) [חתן רבי אליעזר ראש ישיבה בפינסק] בעל הספר "כתר תורה". נפטר בחיי אביו.
חתנו רבי דוד לייב (בן רבי צבי הירש מנדבורנה).
חתנו רבי שמואל יהודה לייב האלפערין ואשתו הרבנית מרת בתי'ה גיטל, אכלו 'קעסט' שלוש שנים אצל הרבנית של ר' לוי יצחק מברדיטשוב אשר נפטרה בכ"ה בסיון תרי"ד.
חתנו רבי יצחק מנשכיז (בנו של רבי מרדכי מנשכיז).
בנו אליעזר דרברמדיקר - התחתן עם שרה (בתו של האדמו"ר האמצעי מחב"ד ליובאוויטש), להם נולדה בת אחת, ומיד אחרי הלידה שרה נפטרה ובתה נקראה על שמה.
בתם שרה הורביץ (נקראה על שם אמה), התחתנה עם משה שמשון הלוי הורביץ.
בנה הוא צבי יהודה הלוי הורביץ.
בתו גיטל, ובעלה רבי אליעזר ליפא פרנקל
בתו אסתר, ובעלה רבי מאיר
בתו גולדה, ובעלה רבי נתן אריה מקוז'ניץ
בנו רבי דב בער דרברמדיקר (-תקפ"ג), ואשתו חנה
בנו לוי יצחק
בתו בתיה
בנה משה חיים יהושע שניאורסון-טברסקי, האדמו"ר מטומשפול
בתו לובה תרצה, ובעלה הרב יוסף בונם וולס.
בנם יקותיאל זלמן וולס התחתן, עם ביילא (בתו של האדמו"ר האמצעי מחב"ד ליובאוויטש).
אחת מבנותיו הייתה מאורסת לרב דב בער, בנו של רבי שלום שכנא מפראהביטש אך הוא נפטר לפני החתונה.
שם משפחת צאצאיו הוא דרברמדיקר (שפירושו ביידיש ״הרחמן״) או דרברמדיגר או רחמן או רחמני או דרבי.
מספריו

קדושת לוי. הספר כולל שני חלקים קצרים יחסית שנכתבו כספר מסודר על ידי ר׳ לוי יצחק, בנושאים חנוכה ופורים. כל חלק מורכב מכמה פרקים הנקראים ״קדושות״. עיקרו של הספר הוא דרשות שנאמרו על ידי ר׳ לוי יצחק, וככל הנראה נכתבו רובן על ידי תלמידיו. הדרשות מסודרות לפי סדר הפרשות והחגים. בנוסף מובאים ברוב הדפוסים עוד הוספות מכתביו של ר׳ לוי יצחק - פירושים לאגדות מהש״ס, דרשות ללא הקשר של פרשה, וקצת חידושי גפ״ת.
פירוש על 6 זכירות, מובא בחלק מהדפוסים של ה״קדושת לוי״, יצא לאור גם ב"ספר הזכירות" מהדורת "קעסט".
לוי יצחק מברדיטשוב - ישראל מקאזניץ, פרקי אבות - בית הלוי - בית ישראל, באתר היברובוקס.
ראו גם

ניגון ברדיצ'ב
לקריאה נוספת

שלום גוטמאן, ספר תפארת בית לוי, יאסי תרס"ט.
צבי מרק ורועי הורן (עורכים), רבי לוי יצחק מברדיטשב: היסטוריה, הגות, ספרות וניגון, הוצאת ידיעות ספרים, 2017.
הרב שלמה וילהלם, נזר הבארדיטשעווער לקט מתורותם של אדמו"רי חב"ד וזקני החסידים על רבי לוי יצחק מברדיטשב, תשע"ח (2018)
שמחה רז, אוהב ואהוב, הוצאת יריד הספרים, 2008
זאב קיציס, המורים הגדולים של החסידות, ידיעות ספרים 2023, עמ' 110–129
הערות שוליים

↑  מקובל ששם משפחתו דרברמדיקר (=הרחמן).
↑  צבי אלימלך קאליש, תולדות המחבר, פרק א, באתר היברובוקס
↑  ייחוסם נדפס בשנת תרצ"ג ושוב בשנת תשע"ב
↑  בעל ה"קיקיון דיונה". היה חתנו של רבי מאיר רבה של בריסק בנו של רבי שאול וואהל.
↑  יצחק אלפסי, שנה בשנה תשס"ג.
↑  בנו רבי ישראל מפיקוב מספר בספרו על אביו שעמד בראש ישיבה גדולה והיה מרביץ שם תורה ועבודת ה'.
↑  חיי מוהר"ן סימן תקצ"ט.
↑  נחשפה מצבתו המקורית של רבי לוי יצחק מברדיטשוב
↑  אתר הקתדרה לחקר החסידות ע"ש ר' לוי יצחק מברדיטשב באוניברסיטת בר-אילן
↑  רבי לוי יצחק מברדיטשב: היסטוריה, הגות, ספרות וניגון, צבי מרק ורועי הורן עורכים, הוצאת ידיעות ספרים והקתדרה לחקר החסידות ע"ש ר' לוי יצחק מברדיטשב, בחסות לוי יצחק ויהודית רחמני, אוניברסיטת בר-אילן, תשע"ז. 581 עמודים. מחברי המאמרים: אברהם אביש שור; משה אידל; אברהם יצחק גרין; אבישר הר-שפי; מתן ויגודה; נתנאל לדרברג; מיכאל לוקין; צבי מרק; יוחנן פטרקובסקי-שטרן; לוי קופר; זאב קיציס; אור רוז; ושחר רחמני.
↑  תולדות אהרן.
↑  לפי מפקד האוכלוסין של פיקוב בשנת 1806, בו צוין שהיה בן 43
↑  רבי אליעזר היה אביו של רבי משה ראש ישיבה בברדיצ'ב ואחר כך בבוטושאן (חותנם של רבי ישראל מרוז'ין ורבי יחיאל מיכל מקשיבקא) וחותנו של רבי ישראל בער מסטפין.
↑  חלק א' נדפס לראשונה בשנת תקס"ג, חלק ב נדפס לראשונה בשנת תקס"ו. הספר נדפס בדפוסים רבים, למשל בשנת תרס"ו. מהדורה מתשע"ב
↑  "ולתירוץ זה העירני בני הרב הגדול מורינו מאיר נרו יאיר"  (קדושת לוי, בראשית, ויגש)
↑  לגור אצל הורי הכלה ולהתפרנס על ידם
1 2 3 4 5 6  שלום דובער לוין, תולדות חב"ד ברוסיה הצארית, עמודים כ"ג-כ"ה; תולדות חב"ד ברוסיה הצארית, הוצאת קה"ת, ברוקלין נ.י. 2010 ISBN 9780826653277
↑  יוחנן גוראריה, צדיקים וידידים, סקירה היסטורית אודות קשרי הידידות המופלאים בין אדמו"ר הזקן ורבי לוי יצחק מברדיטשוב וסיפורי נישואי נכדיהם בחתונה הגדולה בז'לאבין, תשע"ז
1 2  ראו: עץ משפחת שניאורסון/ענף זלמנסון
↑  בספר צדיקים וידידים עמוד זה
↑  קדושת לוי
| --- | --- |
בקרת זהויות :  NLI: 987007276830705171  PLWABN: 9810682495305606  BnF: cb145052141 (data)  GND: 120890887  ISNI: 0000 0001 1626 2580  LCCN: n85296210  MusicBrainz: 9e1676a6-67e8-44cc-995b-5d2e9263f5d2  NTA: 300943334  SNAC: w6jd78hm  VIAF: 40220939   WorldCat (עם VIAF): 40220939
גוון מקריי

| --- | --- |
אין תמונה חופשית
 לידה:  21 בדצמבר 1943 פנסקולה, פלורידה, ארצות הברית
 פטירה:  21 בפברואר 2025 (בגיל 81) 
 שם לידה:  גוון מוסלי
 מוקד פעילות:  ארצות הברית 
 תקופת הפעילות:  1969–2012 (כ־43 שנים)
 עיסוק:  זמרת
 סוגה:  סול • R&B • גוספל • דיסקו • פאנק • פוסט-דיסקו • גרוב נדיר (אנ')
 חברת תקליטים:  Ichiban • TK • Atlantic
 www.gwenmccrae.com
 פרופיל ב-IMDb
 
גוון מקריי (באנגלית: Gwen McCrae;‏ 21 בדצמבר 1943 – 21 בפברואר 2025) הייתה זמרת אמריקאית, הידועה בעיקר בזכות הלהיט שלה משנת 1975 "Rockin' Chair" (אנ').
ביוגרפיה > שנות ה-60 עד שנות ה-70

מקריי, אשר נולדה בשם גוון מוסלי, הייתה הצעירה מבין חמישה ילדים, היא החלה להופיע במועדונים מקומיים כנערה, ולשיר עם להקות מקומיות כמו Lafayettes ו-Independents. בשנת 1963 פגשה מלח צעיר בשם ג'ורג' מקריי, לו נישאה תוך שבוע.
משנת 1963 הקליטה כצמד עם בעלה ג'ורג'; הזוג קיבל חוזה הקלטות עם חברת התקליטים TK של הנרי סטון. בשנת 1967, הזמרת בטי רייט עזרה להחתים אותם בחברת התקליטים אלסטון של סטון.
היא הוחתמה בחברת הבת של TK Cat, כאמנית סולו, וזכתה להצלחה במצעד ה-R&B האמריקאי עם גרסת כיסוי לשיר "Lead Me On" של בובי בלנד בשנת 1970, ואחריו "For Your Love". בעקבות הצלחת הסולו של בעלה ג'ורג' עם השיר "Rock Your Baby", גוון הוציאה להיט גדול משלה במרץ 1975 עם השיר "Rockin' Chair" שהגיע למקום ה-9 בבילבורד הוט 100 ולמקום הראשון במצעד ה-R&B. אלבום ההמשך "Love Insurance" נכנס גם הוא למקום ה-16 במצעד ה-R&B.
בשנת 1972 הקליטה את השיר "Always on My Mind". השיר הפך מאוחר יותר לפופולרי על ידי אלביס פרסלי, וילי נלסון והפט שופ בויז וגם זכה לגרסאות כיסוי על ידי מספר אמנים אחרים.
ביוגרפיה > שנות ה-80 עד שנות ה-90

לאחר שחברת התקליטים TK קרסה, מקריי עברה לניו ג'רזי וחתמה עם אטלנטיק רקורדס, הקליטה שני אלבומים כאשר אחד הסינגלים שלה, "Funky Sensation", הגיע למקום ה-22 במצעד ה-R&B בשנת 1981. ב-1982 היה לה להיט R&B בינוני עם השיר "Keep the Fire Burning".
מקריי חזרה לארצות הברית, לפלורידה, והקליטה סינגל חד פעמי עבור חברת התקליטים הקטנה בלאק ג'ק בשנת 1984 בשם "Do You Know What I Mean", ולאחר מכן פרשה זמנית מתעשיית המוזיקה.
מקריי נסעה לבריטניה כדי להקליט כמה סינגלים עבור רית'ם קינג רקורדס בשנת 1987. היא גם הקליטה אלבום עבור חברת תקליטים בריטית בשם Homegrown Records בשנת 1996, בשם "Girlfriend's Boyfriend". עם חזרתה לארצות הברית, היא חתמה בחברת התקליטים המחודשת Goldwax, שהופצה על ידי Ichiban Records, והקליטה אלבום נוסף בשם "Psychic Hot Line".
בשנת 1999 הוציא צמד מוזיקת הבית הצרפתי קסיוס (אנ') את הסינגל "Feeling for You", שסימל את השירה של "All This Love That I'm Giving" של מקריי. השיר הגיע לטופ 20 במצעד הסינגלים הבריטי. השיר הופיע גם באלבומם של קסיוס, "1999".
ביוגרפיה > שנות ה-2000 ואילך

בשנת 2004 הוציאה מקריי את אלבום הגוספל הראשון שלה. בשנת 2008, דיג'יי הראפ והמפיק Madlib הוציא את אלבומו "WLIB AM: King of the Wigflip" הכולל את השיר "Gamble on Ya Boy", המבוסס על דגימה של "I Found Love", מתוך אלבומה של מקריי, "Melody of Life".
בשנת 2005 חברה מקריי לארגון Soulpower שאחראי גם לקאמבקים של מרווה ויטני, לין קולינס, מרתה היי, בובי בירד ו-RAMP. שיתוף הפעולה שלה עם Soulpower הניב הופעות חיות שונות עם Soulpower All-Stars.
ב-2007 היא הופיעה במספר שירים באלבום "Living in the Acoustic Projects" של Sounding Rick ושוב באלבומו "Blabbermouth" משנת 2009.
בדצמבר 2010 הוציאה את הסינגל האחרון שלה "Now I Found Love", שהופץ דרך Plain Truth Entertainment. "Now I Found Love" עבר מיקס והופק על ידי סטיב סולה והולחן על ידי דייוויד סיגל.
ביוני 2012, לאחר שהופיעה על הבמה באנגליה, היא לקתה בשבץ מוחי שגרם לשיתוק בצד שמאל של גופה ולחוסר יכולת ללכת.
הערות שוליים

1 2 3 4  Gwen McCrae Biography, AllMusic
↑  Robert Hilburn, The Surprising Saga of ‘Always on My Mind’, Los Angeles Times, ‏April 24 1988
↑  A review of Gwen McRae feat Soulpower All-Stars, Soul Source, ‏June 17 2005
↑  Funky Sensation: An All-Star Benefit for Gwen McCrae, TimeOut, ‏August 9 2012
| --- | --- |
בקרת זהויות :  BnF: cb140354130 (data)  GND: 134820150  ISNI: 0000 0000 5517 6610  LCCN: n91052831  MusicBrainz: bd518350-09ad-4ecc-934e-11168e84227c  VIAF: 42040395   WorldCat (עם VIAF): 42040395
אלונה שפר-קארו

| --- | --- |

 לידה:  19 במאי 1967 (בת 57) תל אביב-יפו, ישראל 
 מדינה:  ישראל 
 השכלה:  אוניברסיטת בר-אילן  אוניברסיטת תל אביב  המסלול האקדמי המכללה למינהל 
 בן או בת זוג:  תמיר שפר 
 
אלונה שפר-קארו (נולדה ב-19 במאי 1967) היא מנהלת בכירה במגזר הציבורי ודירקטורית בחברות ציבוריות. כיהנה כמנכ"לית המשרד להגנת הסביבה.
ביוגרפיה

שפר-קארו נולדה בתל אביב. אביה זאב יפת היה עיתונאי בעיתון הארץ, יו"ר אגודת העיתונאים ומוציא לאור של מדריכי טיולים, ואמה מפיקה בטלוויזיה הלימודית. היא שירתה כצלמת צבאית ביחידת דובר צה"ל. בעלת תואר ראשון במשפטים מאוניברסיטת בר-אילן, תואר שני במשפטים מאוניברסיטת תל אביב ותואר MBA במינהל עסקים (מימון) מהמכללה למינהל. נשואה לפרופסור תמיר שפר, רקטור האוניברסיטה העברית, ולהם שלושה ילדים.
קריירה מקצועית > ארגוני סביבה

בין השנים 1998-2004 שימשה כעורכת דין בארגון הסביבתי אדם טבע ודין. שפר הובילה צוותי משפטנים בעתירות ובתביעות נגד חברות מזהמות וגופים שונים בטענה לפגיעה בסביבה, בהם חברת חיפה כימיקלים, מפעלי ים המלח, שפד"ן, משרדי הממשלה וגופים נוספים בנושא התיישבות בודדים ורשויות מקומיות שונות. ב-2004 מונתה למנכ"לית חיים וסביבה, ארגון הגג של ארגוני הסביבה בישראל, ופעלה לחיזוק תחום הסביבה בישראל באמצעות חקיקה, פעילות מול הממשלה ופעילות חינוכית.
קריירה מקצועית > מנכ"לית המשרד להגנת הסביבה

בשנת 2009 מונתה שפר על ידי השר להגנת הסביבה גלעד ארדן, לראש מטה ויועצת מקצועית בכירה במשרד להגנת הסביבה. בינואר 2011 מונתה למנכ"לית המשרד וכיהנה בתפקיד עד לפרישתה בספטמבר 2013. כמנכ"לית המשרד התמקדה בקידום המיחזור, הייתה חברה בוועדת צמח בנושא ייצוא הגז הטבעי, התנגדה למסקנותיה והייתה חתומה על דעת המיעוט. שפר הובילה את גיבוש התוכנית הלאומית לצמיחה ירוקה בעקבות הצטרפותה של ישראל ל-OECD, את התכנית לניקוי נחל הקישון מזיהום עד ליישומה וכן תוכנית ארוכת טווח לצורך הסתגלות לשינויי האקלים, בהשתתפות מומחים ממשרדי הממשלה השונים. היא קידמה מדיניות לעידוד מדידה ודיווח של ESG בחברות עסקיות ממשלתיות בשיתוף הרשות לניירות ערך.
קריירה מקצועית > מנכ"לית הסכם הגג נתיבות

החל משנת 2018 מכהנת כמנכ"לית פרויקט הפיתוח של העיר נתיבות - הסכם גג שחתמה עיריית נתיבות עם ממשלת ישראל. במסגרת הסכם הגג נבנות למעלה מ-16,500 יחידות דיור, ולצידם מוסדות חינוך, מוסדות ציבור, מרכזי מסחר ותעסוקה ופיתוח והרחבת תשתיות ותחבורה, בתקציב של 4.7 מיליארד ש"ח. תחת ניהולה נחתם בספטמבר 2024 הסכם גג נוסף להקמת שתי שכונות עם כ־32 אלף יחידות דיור ועם שטחי מסחר ותעסוקה בהיקף של 1.2 מיליון מ"ר. הסכמים אלו יכפילו את אוכלוסיית נתיבות ויהפכו אותה לאחת הגדולות בדרום.
קריירה מקצועית > תפקידים נוספים

במסגרת תפקידיה הציבורים היא משמשת כחברת המועצה הציבורית והוועד המנהל של יד בן צבי – גוף מחקר לאומי למורשת ישראל. שפר-קארו כיהנה גם כחברת מליאת רשות הטבע והגנים הלאומיים, כחברת המועצה הארצית לתכנון ולבנייה מטעם הארגונים הירוקים, כחברת הוועדה המייעצת לנשיא המדינה בנושא איכות הסביבה, כיו"ר קרן הניקיון הלאומית למחזור וכיו"ר הקרן לשיקום ים.
באוגוסט 2014 מונתה לדירקטורית חיצונית ויו"ר ועדת ביקורת בחברה הציבורית אנרג'יקס אנרגיות מתחדשות. בדצמבר 2022 מונתה כדירקטורית חיצונית ויו"ר ועדת ביקורת בחברה הציבורית פז, באוקטובר 2023 מונתה כדירקטורית חיצונית ויו"ר ועדת מאזן וביקורת בחברת קליל תעשיות ובנובמבר 2023 מונתה כדירקטורית בלתי תלויה בתדיראן גרופ. בנוסף, שפר-קארו מייעצת לגופים עסקיים בנושאי סביבה, תכנון ובנייה, חדשנות ורגולציה.
בשנת 2023 הייתה מועמדת מטעם ישראל כ"ץ, שר האנרגיה והתשתיות לתפקיד יו"ר חברת החשמל.
הערות שוליים

↑  פסק דין אדם טבע ודין ואח' נגד שר החקלאות ואח'
↑  תמר נהרי‏, עתירה לבג"ץ: לחייב רשויות לדווח על איכות המים, באתר וואלה, 1 ביולי 2002
↑  אבי בליזובסקי, חיים וסביבה: מדיניות הממשלה לפיתוח בר קיימא – הצהרות בלי כיסוי, באתר הידען, ‏22 בדצמבר, 2006
↑  יעל דראל, מנכ"לית חדשה מונתה למשרד להגנת הסביבה, באתר ynet, 23 בינואר 2011
↑   אבי בר-אלי, מנכ"לית המשרד להגנת הסביבה אלונה שפר-קארו פורשת מתפקידה, באתר TheMarker‏, 16 ביוני 2013
↑  נספח ד' להמלצות הוועדה - עמדת המשרד להגנת הסביבה - המלצות הוועדה לבחינת מדיניות ממשלתית במשק הגז הטבעי
↑  איתי טרילניק, "צמיחה ירוקה בישראל היא כבר לא מותרות, אלא הכרח", באתר TheMarker‏, 12 ביוני 2012
↑  רותם כבסה, התוואי החדש של הקישון התמלא במי גשם, באתר בלינקר, ‏9 בדצמבר 2012
↑  הסכם גג נתיבות, באתר משרד הבינוי והשיכון, ‏7 בפברואר 2018
↑   גילי מלניצקי, המהפכה של נתיבות: "יש כאן מכוניות יוקרה, אלפי דירות חדשות ומשפחות עשירות - זו הברכה של הרב", באתר TheMarker‏, 23 באפריל 2021
↑  הילה ציאון, 32 אלף דירות חדשות: נחתם הסכם שיכפיל את נתיבות, באתר ynet, 3 בספטמבר 2024
↑  יובל ניסני, ‏המהפכה המתוכננת של נתיבות: 200 אלף תושבים חדשים בתוך 15 שנה, באתר גלובס, 11 בנובמבר 2024
↑   עידן בנימין, הפעם המינוי יצליח? אלונה שפר־קארו מועמדת לתפקיד יו"ר חברת החשמל, באתר TheMarker‏, 1 במאי 2023
| --- | --- |
בקרת זהויות :  NLI: 987007296240605171  VIAF: 298989664   WorldCat (עם VIAF): 298989664
החלפה נרדפת

החלפה נרדפת (לעיתים קרובות נקראת גם החלפה שקטה למרות שהיא לא תמיד שקטה) היא מוטציה שבה בסיס אחד מתחלף בבסיס אחר, בתוך אקסון של גן שמקודד לחלבון, באופן שלא משנה את רצף חומצת האמינו שמיוצר מהאקסון. הדבר אפשרי מכיוון שכמה חומצות אמינו מקודדות על ידי יותר מקודון אחד המורכב משלושה בסיסים; מאחר שכמה מהקודונים של חומצת אמינו מסוימת נבדלים על ידי בסיס אחד בלבד עבור אותה חומצת אמינו, מוטציה שמחליפה את הבסיס "הנורמלי" בבסיס אלטרנטיבי תגרום להיווצרות אותה חומצת אמינו בשרשרת ההולכת וגדלה של הפוליפפטיד כאשר הגנים מתורגמים. החלפה נרדפת ומוטציות המשפיעות על האזור הלא מקודד בדנ"א בדרך כלל נחשבות למוטציות שקטות (שאינן משפיעות על הפנוטיפ בצורה שניתן להבחין בה); יחד עם זאת, זה לא הכרחי שהמוטציה תהיה שקטה. החלפה נרדפת יכולה להשפיע על שעתוק, שחבור, העברה של mRNA ותרגום, כל אחד מאלה יכולים לגרום לשינוי בפנוטיפ, דבר ההופך את המוטציה הנרדפת ללא שקטה. ייחודיות הסובסטרט של ה-tRNA לקודון הנדיר יכולה להשפיע על תזמון התרגום, ובהמשך על קיפול החלבון. הדבר בא לידי ביטוי בהטיית שימוש הקודון שנצפתה בזנים רבים. החלפה שאינה נרדפת נובעת משינוי בחומצת אמינו שיכול להיות מסווג בצורה שרירותית כקונסרבטיבי (שינוי לחומצה אמינית עם מאפיינים דומים), או כקונסרבטיבי למחצה (למשל המטען של החומצה האמינית משתנה משלילי לחיובי), או רדיקלי (חומצה אמינית שונה באופן משמעותי).
ניוון של הקוד הגנטי

תרגום חלבון מערב סט של 20 חומצות אמינו. כל אחת מהן מקודדת על ידי רצף של 3 זוגות בסיסים של דנ"א הנקרא קודון. מכיוון שיש 64 קודונים אפשריים אבל רק 20 חומצות אמינו (ובנוסף לכך סיגנל לסיום כלומר שלושת הקודונים שלא מקודדים לאף חומצה אמינית וידועים כקודוני עצירה, המציינים שהתרגום צריך להיעצר), ישנן חומצות אמינו המקודדות על ידי 2,‏ 3,‏ 4 או 6 קודונים שונים. למשל, הקודונים TTT ו-TTC מקודדים לחומצת האמינו פנילאלנין. לעיתים מתייחסים לזה כיתִירוּת של הקוד הגנטי. יש שני מנגנונים ליתִירוּת: מספר מעבירי רנ"א שונים יכולים להעביר את אותה חומצה אמינית, או tRNA אחד שיכול להיות לו קישור בין בסיסים בצורה לא סטנדרטית בעמדה 3 של האנטי קודון (wobble), שמזהה יותר מבסיס אחד בקודון.
בדוגמה של פנילאלנין המצוינת למעלה, נניח שהבסיס בעמדה 3 של הקודון TTT הוחלף ל-C, כך שהקודון התקבל הוא TTC. חומצת האמינו באותו מיקום בחלבון תישאר פנילאלנין, לכן החלפה זו היא למעשה נרדפת.